1.  ปัจจัยความเสี่ยง

    1.  ความเสี่ยงจากการพึ่งพิงลูกค้ารายใหญ่

ในปีที่ผ่านๆ มาบริษัทย่อยได้พึ่งพิงรายได้จากลูกค้ารายหนึ่ง
ซึ่งเป็นบริษัทคนกลางในการซื้อขายบรรจุภัณฑ์ของบริษัทฯ
เพื่อจำหน่ายให้แก่บริษัทญี่ปุ่นซึ่งเป็นผู้ผลิตอุปกรณ์อิเล็กทรอนิกส์และผู้ผลิตเครื่องใช้ไฟฟ้ารายใหญ่ 2
ราย โดยในปี 2554 รายได้จากลูกค้ารายนี้เพิ่มขึ้นจากร้อยละ 8.3 ในปี 2553 เป็นร้อยละ
12.25 ในปี 2554 ของรายได้รวม และบริษัทฯ ก็มีการพึ่งพิงลูกค้ารายใหญ่เช่นกัน
โดยในปีที่ผ่านมามียอดซื้อถึงร้อยละ 17.7 ขณะที่ปี 2554 ลูกค้ารายใหญ่ 5
รายแรกซึ่งส่วนใหญ่เป็นลูกค้าประจำของบริษัทและบริษัทย่อยมียอดการสั่งซื้อรวมกันทั้งสิ้นประมาณร้อยละ
45.8 ของยอดจำหน่ายรวม โดยส่วนที่เหลือเป็นลูกค้ารายย่อย
ทำให้ความเสียงจากการพึ่งพิงลูกค้ารายใหญ่ยังคงมีนัยสำคัญ
อย่างไรก็ตามหลังจากเหตุการณ์มหาอุทกภัยที่เกิดขึ้นช่วงปลายปี 2554 ที่ผ่านมาลูกค้าหลายๆ ราย
เริ่มนำนโยบายการ Share Supplier มาใช้ เพื่อกันความเสี่ยงหาก Supplier
รายใดมีผลกระทบด้านการผลิต การติดต่อซื้อขายก็จะราบรื่นและรวดเร็ว
สามารถสนองตอบต่อความต้องการของลูกค้าต่อไป นับว่าเป็นผลดีกับบริษัทฯ
และบริษัทย่อยที่จะได้ยอดขายจากลูกค้ารายใหม่ๆ

  1.2 ความเสี่ยงที่เกิดจากการมีคู่แข่งรายใหม่

ในปัจจุบันยังคงมีผู้ผลิตบรรจุภัณฑ์กระดาษจากประเทศมาเลเซียเข้ามาหาลูกค้าภาคใต้ของประเทศไทย
เนื่องจากมีการย้ายฐานการผลิตอุตสาหกรรมจากประเทศมาเลเซียไปยังประเทศสาธารณรัฐประชาชนจีนและเวียดนาม
จึงทำให้ธุรกิจบรรจุภัณฑ์ในประเทศมาเลเซียมีการแข่งขันมากขึ้น
การแข่งขันจากผู้ผลิตบรรจุภัณฑ์กระดาษจากต่างประเทศมีความรุนแรงมากยิ่งขึ้น
ซึ่งการสั่งจากต่างประเทศมีข้อจำกัดในเรื่องการขนส่ง จำนวนสั่งขั้นต่ำ ระยะเวลาในการผลิต
ซึ่งลูกค้าในประเทศส่วนใหญ่เวลาจะส่งออกมักจะเป็นการผสมกันหลายๆ ยี่ห้อ
เพื่อให้ครบตู้และมีระยะเวลาการผลิตที่สั้น ประมาณ 2-3 วัน ทำให้คู่แข่งมีข้อจำกัดในการส่งสินค้า
ยกเว้นกรณีที่สั่งเป็น Lot ใหญ่ๆ ซึ่งมีไม่มากนัก
และนโยบายการปรับลดภาษีของเขตการค้าเสรีในประเทศแถบอาเชี่ยนทำให้มีผลดีต่อบริษัทฯ
กล่าวคือ บริษัทฯ จะสามารถซื้อวัตถุดิบจากประเทศอินโดนีเซียได้ด้วยต้นทุนที่ต่ำลง
โดยนำเข้าที่ท่าเรือสงขลาทำให้บริษัทฯ สามารถลดปริมาณการขนส่งกระดาษมาจากกรุงเทพฯ
ซึ่งจะช่วยเพิ่มขีดความสามารถในการแข่งขันกับคู่แข่งรายใหม่จากมาเลเซีย และคู่แข่งอื่น ๆ
ในท้องถิ่นได้

  1.3 ความเสี่ยงจากการย้ายฐานการผลิตของลูกค้าไปยังประเทศอื่น

ความเสี่ยงจากการย้ายฐานการผลิตของลูกค้า
โดยเฉพาะอย่างยิ่งสินค้าประเภทเครื่องใช้ไฟฟ้าและอุปกรณ์อิเล็กทรอนิกส์ไปยังประเทศใกล้เคียง
เนื่องจากต้นทุนการผลิตและค่าจ้างแรงงานของประเทศเหล่านั้นค่อนข้างต่ำ
ซึ่งอาจส่งผลกระทบต่อการแข่งขันในอุตสาหกรรมที่รุนแรงขึ้นในอนาคต

แนวโน้มการย้ายฐานการผลิตไปยังประเทศใกล้เคียงนั้น ส่วนใหญ่จะเป็นผลิตภัณฑ์ในกลุ่มตลาดล่าง
(Low End)
ในขณะที่ยังมีแนวโน้มการลงทุนผลิตเครื่องใช้ไฟฟ้าและอุปกรณ์อิเล็กทรอนิกส์ที่มุ่งเน้นตลาดบน (High
End) และตลาดกลาง (Mid End) ในประเทศไทย
เนื่องจากการผลิตในประเทศไทยมุ่งเน้นคุณภาพและมีแรงงานที่มีฝีมือมากกว่า
จึงทำให้มีการทดแทนของผลิตภัณฑ์ในกลุ่มตลาดบนและตลาดกลางแทนสินค้าในตลาดล่าง

  1.4 ความเสี่ยงจากการเปลี่ยนแปลงอัตราแลกเปลี่ยน

ในปีที่ผ่านมาบริษัทฯ ซื้อวัตถุดิบและเครื่องจักรจากต่างประเทศ โดยชำระค่าสินค้าเป็น US$
และสกุลอื่นๆ ซึ่งเป็นการเปิด L/Cและทำทรัสต์รีซีท (Trust Receipt) ระยะเวลา 120-180
วัน ทำให้บริษัทมีความเสี่ยงจากการเปลี่ยนแปลงอัตราแลกเปลี่ยน อย่างไรก็ตาม บริษัทฯ
จะเลือกชำระเงินในช่วงเวลาที่เห็นว่าอัตราแลกเปลี่ยนเป็นอัตราที่เหมาะสม
หรือทำการจองอัตราแลกเปลี่ยนล่วงหน้าในสัดส่วนที่สามารถป้องกันความเสี่ยงจากอัตราแลกเปลี่ยนได้
โดยมีหนี้สินที่เป็นเงินตราต่างประเทศที่มิได้ทำสัญญาเพื่อป้องกันความเสี่ยง ณ วันที่ 31 ธันวาคม
2554 เป็นจำนวนเงิน 1.90 ล้านเหรียญสหรัฐ 100 ล้านเยน และ 0.66 ล้านยูโร ขณะที่ในปี
2553 มีเพียงจำนวน 2.11 ล้านเหรียญสหรัฐ เนื่องจากในปี 2554 บริษัทฯ
มีการนำเข้าเครื่องจักรใหม่หลายเครื่อง

  1.5 ความเสี่ยงจากการผันผวนของราคาวัตถุดิบ วัสดุสิ้นเปลืองและเชื้อเพลิง

  เนื่องจากกระดาษ วัสดุสิ้นเปลืองและเชื้อเพลิง ซึ่งเป็นต้นทุนหลัก (ร้อยละ 56) ของบริษัทฯ
  และราคา

เปลี่ยนแปลงขึ้นลงตามราคาตลาดโลก มีความผันผวนตามความต้องการของผู้บริโภค
ปัจจัยดังกล่าวไม่อยู่ในความควบคุมของบริษัทฯ จึงอาจส่งผลให้บริษัทฯ มีต้นทุนที่สูงขึ้น อย่างไรก็ตาม
บริษัทฯ ได้ดำเนินการป้องกันความเสี่ยงดังกล่าว
โดยมีนโยบายการบริหารราคาวัตถุดิบผ่านการบริหารการจัดซื้อวัตถุดิบ
ควบคู่ไปกับการเสนอขายสินค้า เพื่อให้บริษัทฯ และบริษัทย่อยสามารถจำหน่ายสินค้า
ในราคาที่เมื่อหักต้นทุนแล้วมีกำไรขั้นต้นลดลงจากปีที่ผ่านๆ มา ปี 2554
ความต้องการบริโภคกระดาษเพิ่มขึ้น โรงงานผลิตกระดาษได้รับผลกระทบจากภัยธรรมชาติ
ราคากระดาษเพิ่มสูงขึ้นตลอดเวลา ขณะที่บริษัทฯ
ไม่สามารถเพิ่มราคาขายกับลูกค้าได้ทันกับราคาวัตถุดิบที่เพิ่มขึ้น
บวกกับผลกระทบทางด้านวิกฤตทางการเงินของสหรัฐอเมริกาและปัญหาหนี้สาธารณะของสหภาพยุโรปที่กำลังลุกลามสู่ประเทศอิตาลี
ส่งผลให้เศรษฐกิจประเทศจีน อินเดีย รัสเซีย บราซิล และอาเซียนชะลอตัวลง
ประชาชนบริโภคแต่สิ่งที่จำเป็น ทำให้อุตสาหกรรมเกี่ยวกับยานยนต์ ชิ้นส่วนอิเล็กทรอนิกส์
และเครื่องใช้ไฟฟ้า กระทบอย่างรุนแรง ในขณะที่ต้นทุนด้านพลังงานยังมีแนวโน้มสูงขึ้นอย่างต่อเนื่อง
ประจวบกับการเกิดมหาอุทกภัยในภาคกลางของประเทศไทย
ทำให้นิคมอุตสาหกรรมซึ่งเป็นผู้ผลิตรายใหญ่ของโลก ได้รับผลกระทบอย่างหนัก
จนอาจก่อให้เกิดการย้ายฐานการผลิตในอนาคต

  1.6 ความเสี่ยงด้านการบริหารงานที่พึ่งพิงผู้บริหาร

  เนื่องจาก นายยุทธ ชินสุภัคกุล ซึ่งเป็นประธานเจ้าหน้าที่บริหารของบริษัทฯ
  มีประสบการณ์ในอุตสาหกรรมกระดาษมาเป็นเวลานาน
  และมีหน้าที่โดยตรงในการบริหารจัดการเกี่ยวกับการจัดซื้อวัตถุดิบของบริษัทฯ
  โดยส่วนใหญ่นายยุทธจะเป็นผู้ติดต่อกับบริษัทที่ขายวัตถุดิบให้แก่บริษัทฯ และบริษัทย่อย ทำให้บริษัทฯ
  และบริษัทย่อยสามารถจัดซื้อวัตถุดิบในราคาต่ำ ดังนั้น หากบริษัทฯ
  ไม่สามารถรักษาผู้บริหารดังกล่าวให้อยู่กับบริษัทฯ ได้ อาจจะทำให้บริษัทฯ
  และบริษัทย่อยประสบปัญหาในการดำเนินธุรกิจในอนาคต อย่างไรก็ตาม ที่ผ่านมานายยุทธ
  ได้มีการกระจายอำนาจในการจัดการงานด้านต่างๆ รวมถึงพัฒนาศักยภาพของบุคลากรของบริษัทฯ
  และบริษัทย่อยมาโดยตลอด ทั้งในด้านการจัดซื้อ การตลาด และการผลิต เพื่อให้บริษัทฯ
  และบริษัทย่อยสามารถดำเนินการต่างๆ
  ได้โดยไม่ต้องพึ่งพิงการตัดสินใจของประธานเจ้าหน้าที่บริหารมากจนเกินไป ประจวบกับเมื่อวันที่
  25 มีนาคม 2554 บริษัท โอจิเปเปอร์ จำกัด ซึ่งเป็นบริษัทฯ
  ที่อยู่ในอุตสาหกรรมกระดาษอันดับหนึ่งในประเทศญี่ปุ่น ได้ลงทุนในบริษัทฯ
  ด้วยการซื้อหุ้นของกองทุนเพื่อการร่วมลงทุน (Thailand Equity Fund) จำนวน
  70,000,000 หุ้น เนื่องจากกองทุนหมดอายุในปี 2012
  ทำให้จำเป็นต้องขายหุ้นเพื่อนำเงินคืนต่างประเทศ นับว่าเป็นผลดีกับบริษัทฯ
  เพราะจะได้พัฒนาเทคโนโลยีด้านการพิมพ์ และขยายฐานไปยังกลุ่มลูกค้าญี่ปุ่น
  โดยมีแผนงานขยายโรงงานของบริษัทย่อยไปยังนิคมอุตสาหกรรมสินสาคร
  ทั้งนี้นายยุทธในฐานะผู้บริหารของบริษัทฯ ยังคงบริหารบริษัทฯ ต่อไป
  รวมถึงการสร้างทีมงานที่มีศักยภาพในการบริหารงานเพื่อให้บริษัทฯ
  สามารถดำเนินต่อไปได้อย่างมีประสิทธิภาพ

  1.7 ความเสี่ยงเกี่ยวกับสินค้าคงเหลือ

  บริษัทมีความเสี่ยงเกี่ยวกับสินค้าคงเหลือดังนี้

  การหมุนเวียนของสินค้าคงเหลือ

-   วัตถุดิบ บริษัทมีความจำเป็นที่จะต้องจัดเก็บวัตถุดิบไว้ เนื่องจากวัตถุดิบบางส่วนต้องการสั่ง

ซื้อจากต่างประเทศ ส่งผลให้ระยะเวลาการจัดส่งหลังจากที่ได้สั่งสินค้าไปแล้วใช้เวลาประมาณ 2-3
เดือน เพื่อทำให้บริษัทมั่นใจว่าจะมีวัตถุดิบเพียงพอในการผลิตสินค้าเพื่อจัดส่งให้กับลูกค้า บริษัทฯ
จึงมีความจำเป็นที่จะต้องมีการจัดเก็บวัตถุดิบในปริมาณหนึ่ง
อย่างไรก็ตามบริษัทได้ดำเนินการลดระยะเวลาเก็บวัตถุดิบดังกล่าวให้เหลือน้อยที่สุด
ด้วยมาตรการต่าง ๆ เช่น การปรับปรุงระบบการควบคุมวัตถุดิบคงเหลือ
โดยจัดสร้างโกดังเก็บสินค้าซึ่งสร้างเสร็จเรียบร้อยแล้ว
เพื่อให้ระบบการจัดเก็บมีมาตรฐานการจัดระบบควบคุมภายในสินค้าคงเหลือให้มีประสิทธิภาพ

-   งานระหว่างทำ ได้แก่ งานที่อยู่ระหว่างกระบวนการผลิต จะมีการควบคุมและมีมาตรการ

เข้มงวดในด้านการผลิต เพื่อลดความสูญเสียให้น้อยที่สุด
ทำให้งานระหว่างทำสามารถผลิตเป็นสินค้าสำเร็จรูปได้รวดเร็วและมีคุณภาพที่ดี

-   สินค้าสำเร็จรูป บริษัทมีระยะเวลาเก็บสินค้าสำเร็จรูปให้อยู่ในช่วง 1-2 เดือน ซึ่งปริมาณสิน

ค้าสำเร็จรูปดังกล่าวถือได้ว่าอยู่ในระดับปกติของธุรกิจนี้

  1.8 ความเสี่ยงจากภัยธรรมชาติ

จากปลายปี 2553 เกิดวาตภัยและอุทกภัยขึ้นที่ภาคใต้ ทำให้ลูกค้ารายใหญ่ของบริษัทฯ
ได้รับผลกระทบจนต้องหยุดผลิตประมาณ 2 เดือน ต่อมาในวันที่ 11 มีนาคม 2554
เกิดแผ่นดินไหวอย่างรุนแรงที่ประเทศญี่ปุ่น ก่อเกิดผลกระทบไปทั่วโลก ครั้นมาถึงไตรมาส 4
ของปีเกิดมหาอุทกภัยที่ภาคกลางและปริมณฑลในประเทศไทย ทำให้นิคมอุตสาหกรรมหลายๆ
แห่งได้รับความเสียหายก่อให้เกิดผลกระทบต่ออุตสาหกรรมไปทั่วโลก แม้ว่าบริษัทย่อยน้ำไม่ท่วม
แต่ลูกค้าของบริษัทย่อยไม่สามารถดำเนินธุรกิจได้ตามปกติ ส่งผลกระทบต่อยอดขายของบริษัทฯ
และบริษัทย่อยไม่สามารถบรรลุตามเป้าหมายที่วางไว้
จะเห็นได้ว่าปัจจุบันภัยธรรมชาติเป็นภัยที่เกิดขึ้นได้เสมอ
ฉะนั้นผู้ประกอบการทุกรายควรมีมาตรการป้องกันที่ดีและรัดกุม
เพราะเป็นความเสี่ยงที่ไม่อาจมองข้ามไปได้